  Виталий Пронин Кун Думаысь депутатъёс март толэзе нырысетӥ лыдӟемен юнматӥзы  дачаос сярысь выль законлэсь проектсэ. Куд-огез шуиз ни: со пум поноз сад-бакча возёнлы. Кыӵе луоз Удмуртиысь 474 сад-бакчаослэн ӵуказе нуналзы?Россиысь котькуд адями озьы-а, тазьы-а герӟаськемын сад-бакчаен. Адямиос асьсэды кӧня ке сюдыны мед пӧрмытозы шуыса, СССР-ын 1960-тӥ аръёсы 4-6 соткаен музъем люкылыны кутскизы ук. Отчы кыскылӥзы тыл, гудылӥзы колодчаос. Корка пуктыны лэзьылӥзы, но солэн быдӟалаез 15 квадрат метрлэсь бадӟым луыны уг быгаты вал. Уката трос музъемъёс сад-бакчаос улэ сётэмын вал секыт 1990-тӥ аръёсы, адямиос асьсэды асьсэос мед сюдозы шуыса. Табере ӧз алэ ни мунчо, лапасъёс, бадӟымгес коркаос пуктонлэсь.Туннэ элькунамы 474 сад-бакча лыдъяське, 77-ез интыяськемын Иж город бордын.  Данаказ тол но, гужем но уло. Кылсярысь, Иж бордысь «Булычево» сад-бакчаын 55 семья ялан улэ, пе, 20-езлэн регистрациез но вань - та сярысь вера массивлэн кивалтӥсез Галина Башенина. Бакча емыш будэтэм сяна, куд-огез чипы-курег но вордыны кутскемын.* * *Сад-бакчаос, дачаос  сярысь выль законлэн проектэз улонэ пыӵаз ке, вань та радлык воштӥськыны быгатоз. Элькунысьтымы сад-бакча возисьёслэн союзэнызы кивалтӥсь Ольга Залазаева верамъя, законопроектын туж трос тырмымтэосыз.- 2016-тӥ арын ай та ужпум эскеремын Кун Думаысь парламент кылзонъёсын, - шуиз со. - Отчы 74 улосъёсысь сад-бакча возисьёс люкаськылӥзы. Законлэн проектаз 1 сюрс 500 пала умойтэм интыосыз пусъемын вал. Но огез но дэмлан лыдэ басьтэмын ӧвӧл.Кыӵе тырмымтэос проектын - кылем арня вискын пыр-поч эскеризы Кун Кенешысь котрес ӝӧк сьӧрын. Сое радъяз Гурт удысъя, музъем кусыпъёсъя, инкуазь узырлыкъёсъя но инкуазез утёнъя ялан ужась комиссия. Ӧтемын вал Правительствоысь адямиос, Кун Кенешысь депутат фракциослэн кивалтӥсьёссы, куд-ог муниципал кылдытэтъёслэн йыръёссы, сад-бакча товариществоослэн кивалтӥсьёссы но трос мукетъёсыз. Вераськон 2 часлэсь кема кыстӥськиз. Законлэн проектысьтыз уно тырмымтэоссэ шедьтӥз-пусйиз котькудӥз ик вераськись - юрист-а со, архитектор-а, огшоры сад-бакча возись-а.- Выль закон улонэ пыӵаз ке, нырысь ик керетонъёс потозы асьсэос сад-бакча возисьёс пӧлын, - веразы одӥгъёсыз. - Угось укыр трос луонлыкъёс сётыны чакламын СНТ-ослэн председательёссылы. Соос нокыӵе отчётъёс лэсьтыны кулэ уз луэ, кылсярысь, кытчы каремын сад-бакча возисьёслэсь бичам коньдон. Председателез воштыны но капчи уз луы  - выльзэ быръён понна куаразэс сётыны кулэ сад-бакча возисьёс пӧлысь 75 процентэз (али - 50 процентэз).- Тыл сётонэз сад-бакча возисьёс асьсэос чаклано луозы, - верало мукетъёсыз. - Соосты, шуом, муниципал кылдытэтлы сётыны луонлыкъёс чакламын ӧвӧл. Нош сад-бакча возисьёс ас кужыменызы гинэ та ужез вормозы-а? Осконтэм.Ольга Залазаева ватса:- Закон улонэ пыӵаз ке, сад-бакчаосты возён понна кун кыл уз куты ни.  Чик верамын ӧвӧл сад-бакча возисьёслэн союзъёссы сярысь но. Нош соослэн интызы туж бадӟым - сад-бакчаосты возёнэн герӟаськем тросэз ужпумъёс соос пыр сэрттӥсько-пертчисько.* * *Сад-бакча возисьёс пӧлын законлэсь проектсэ учкыса потэмъёс трос ӧвӧл, вылды. Но данакез пельысь пеле кылӥллям ни: выль закон сад-бакчае жин-жин  корка пуктыны, отчы регистрация лэсьтыны лэзе. Тросэз талы шумпотэмын.Зэм, Ижысь Архитектурая но градостроительствоя валтӥсь управленилэн кивалтӥсез  Владимир Некрасов шуиз ни: озьы гинэ луысал ке!- Нырысь ик, сад-бакчае корка пуктыны разрешение сётӥське, музъем 6 соткалэсь бадӟым ке, - пусйиз со. - Нош асьмелэн ӧжыт ӧвӧл 4-5 соткаен участокъёс но. Собере, урамъёс паськытэсь луыны кулэ - сотэк тылпу кысӥсьёс лэсьтӥськыны уз лэзе. Эшшо трос мукет нормативъёс тупатэмын, кылсярысь, артэ участокозь 3 метрлэсь, урамозь 6 метрлэсь ӧжытгес медаз луы...Шӧдске, котрес ӝӧк сьӧры люкаськемъёс выль законопроектысь номыр ӟечсэ озьы ик ӧз шедьтэ. Соин ик шуэмын вал: та ужпумез эскероно Кун Кенешысь вань депутатъёс пӧлын, решенизэс вуттоно Кун Думаысь Андрей Исаев, Валерий Бузилов но Алексей Загребин депутатъёс дӥнёзь - законопроект кыкетӥ лыдӟонозь медаз вуы.Элина Кумачёва Туспуктӥз А. Горбунов  